text: Kvinde får knap en halv million i erstatning efter arbejdsulykke
  28 april 2015 kl. 18.55
  Slagterikoncernen Danish Crown er blevet dømt til at betale en stor erstatning efter en arbejdsulykke, der fandt sted på Danish Crown slagteriet i 2009. Det har Vestre Landsret afgjort i en dom skriver Horsens Folkeblad.
  En kvinde fra Østbirk, blev ramt af en stålhylde på begge albuer. det resulterede i, at hun mistede 25 pct. af sin erhvervsevne.
  Ulykken skete, da kvinden stod ved en pakkemaskine. Bakker med kød kommer på et transportbånd, og medarbejderne vipper en hylde, tager en bakke og pakker kødet ved at dække bakkerne over med plastfolie.
  Hun bemærkede, at den næste bakke på transportbåndet lå skævt, og at det ville give problemer. Enten ville bakken falde ned i hovedet på hende, eller også ville den stoppe båndet.
  Hun rakte derfor op for at rette på den, men kom i det samme med foden til at røre den pedal, som udløser stålhylden. Den vippede op og ramte kvinden på begge albuer.
  Danish Crown skal betale 431.848 kr. i erstatning og 84.931 kr. i sagsomkostninger.
  